Brazília (mesto)

Brazília (orig. Brasília) je hlavné mesto Brazílie a zároveň hlavné mesto federálneho dištriktu Distrito Federal do Brasil. Nachádza sa v Severozápadnom regióne na náhornej plošine v pohorí Brazílska vysočina. Počtom obyvateľom približne 2 600 000 je štvrtým najväčším mestom v štáte, ale metropolitná oblasť je s počtom obyvateľov 3 599 000 až na šiestom.

Dejiny 
Od roku 1763 bolo hlavným mestom Brazílie Rio de Janeiro. Plán presunúť správu krajiny do novopostaveného centra bol zahrnutý v roku 1891 ako článok novej ústavy po vyhlásení republiky. Myšlienka vybudovať nové hlavné mesto, ktoré by ležalo bližšie ku geografickému stredu jej územia, však v Brazílii rezonovala už od získania nezávislosti v 20. rokoch 19. storočia – v roku 1827 ju napríklad presadzoval poradca cisára Petra I. José Bonifácio, ktorý tvrdil, že by malo vzniknúť hlavné mesto s názvom Brazília ale viac vo vnútrozemí. Realizovať sa však tento plán začal až v polovici 20.storočia. Výstavbu nového hlavného mesta a sídla brazílskej vlády podnietil prezident Juscelino Kubitschek de Oliveira. Mesto bolo postavené ex nihilo – doslova z ničoho. Prípravy na vznik mesta začali v roku 1954 a budovanie mesta v roku 1956.

Súťaž na plánovanie nového mesta vyhral Lucio Costa. Oscar Niemeyer, blízky priateľ Costu, navrhol viaceré budovy a Roberto Burle Marx bol hlavným krajinným architektom. Brazília bola postavená za 41 mesiacov, od roku 1956 až do 21. apríla 1960, keď sa mesto oficiálne stalo novým hlavným mestom Brazílie.

Ako prvé boli postavené ministerské budovy. Mnohí úradníci však odmietli odísť z Ria de Janeira a preto vláda uviedla termín 7. septembra 1972 ako ultimátum na presťahovanie, inak hrozil trest straty zamestnania a u diplomatov strata imunity. 21. apríla 1962 bola otvorená univerzita a 31. mája katedrála. V roku 1967 bola dokončená 224 metrov vysoká televízna veža, v 1977 pošta, 1978 mestský park a v roku 1981 centrálna banka.

Celkový vzhľad novej vládnej (Eixo Monumental) a rezidenčných štvrtí oplýval symetrickosťou a harmóniou a bol na vtedajšiu dobu veľmi inovatívny. Mesto je rozdelené do sektorov. Najmä pre tieto urbanistické hodnoty bolo mesto v roku 1987 zapísané na  zoznam svetového dedičstva UNESCO. Je jediným mestom postaveným v 20. storočí, ktoré je zapísané na tomto zozname. Mesto sa tak stalo príkladom dôsledného plánovania a výstavby miest 20. storočia.

Pohľad na mesto z vtáčej perspektívy pripomína tvar lietadla, alebo motýľa. Centrálna geografická poloha zlepšila regionálne postavenie hlavného mesta. Mesto má špecifický status v administratívnom delení Brazílie. Na rozdiel od ostatným miest nie je okresom, ale federálnym dištriktom.

Ekonomika 
Hlavným ekonomickým odvetvím v meste je stavebníctvo, služby, komunikácie, finančníctvo, potravinársky, drevársky a zábavný priemysel. Mesto má skôr vládny ako priemyselný charakter. Je sídlom viacerých národných spoločností ako Brasil Telecom, Correios, a banky Caixa Econômica Federal a najväčšia Banco do Brasil.

Doprava 
V meste sa nachádza medzinárodné letisko, ktoré je pre svoju polohu hlavný letecký dopravný uzol v krajine. Podľa počtu prepravených pasažierov a pohybu lietadiel je tretie najrušnejšie v krajine. V roku 2001 bolo spustené metro. Medzi zaujímavé mosty patrí aj oblúkový Ponte Juscelino Kubitschek.

Kultúra 
Patrónom mesta je Ján Bosco. V roku 2008 získalo mesto štatút americké hlavné mesto kultúry.

Partnerské mestá

Galéria

Referencie

Iné projekty

Zdroj 

 
Hlavné mestá v Južnej Amerike
Mestá v Brazílii
Lokality Svetového dedičstva v Brazílii

Distrito Federal do Brasil